กระทรวงกลาโหม เตรียมรับคนไทยทยอยเดินทางกลับจากต่างประเทศในสัปดาห์หน้า พร้อมขอให้กองทัพเรือช่วยดูแลภาคประมง
กระทรวงกลาโหม เตรียมรับคนไทยทยอยเดินทางกลับจากต่างประเทศในสัปดาห์หน้า พร้อมขอให้กองทัพเรือช่วยดูแลภาคประมงพลโท คงชีพ ตันตระวาณิชย์ โฆษกกระทรวงกลาโหม เปิดเผยว่า พลเอก ชัยชาญ ช้างมงคล รัฐมนตรีช่วยว่าการกระทรวงกลาโหม และพลเอก ณัฐ อินทรเจริญ ปลัดกระทรวงกลาโหม ตรวจเยี่ยมการปฎิบัติงานของศูนย์บรรเทาสาธารณภัยกระทรวงกลาโหม และประชุมร่วมกับหน่วยขึ้นตรงกระทรวงกลาโหมและเหล่าทัพ ที่ศาลาว่าการกลาโหม เพื่อติดตามการบริหารจัดการมาตรการกักตัวควบคุมโรคของรัฐ โดยได้สรุปภาพรวมสัปดาห์หน้าระหว่างวันที่ 26 - 30 เมษายน 2563 จะมีคนไทยเดินทางกลับจากต่างประเทศ ผ่านท่าอากาศยานนานาชาติจำนวน 1,071 ราย จากออสเตรเลีย 207 คน ญี่ปุ่น 35 คน เนเธอร์แลนด์ 25 คน สเปน 42 คน อินเดีย 601 คน รวมทั้งนิวซีแลนด์ 168 คน ซึ่งมีเด็กกว่า 50 คน โดยทั้งหมดจะทยอยเดินทางเข้ามาผ่านกระบวนการคัดกรองและเข้าพักในสถานที่ที่กำหนด ตามมาตรการควบคุมโรคแห่งรัฐ โดยการดูแลของกระทรวงสาธารณสุขและหลายหน่วยงานที่เกี่ยวข้อง พร้อมกันนี้ ทุกเหล่าทัพได้เรียกกำลังพลเหล่าแพทย์ ที่ปฏิบัติงานนอกสายงาน เข้ารับการอบรมฟื้นฟูทักษะการแพทย์ เพื่อเตรียมหมุนเวียนเสริมการปฏิบัติงานของบุคลากรทางการแพทย์ทหาร ตามโรงพยาบาลต่างๆ ด่านชายแดนและสถานที่กักควบคุมโรคที่จัดตั้งขึ้นให้เพียงพอในการดูแลประชาชนพลเอก ชัยชาญ ย้ำให้ทุกเหล่าทัพประสานกับทุกส่วนราชการที่เกี่ยวข้อง ร่วมกันทำหน้าที่ให้ดีที่สุด และเป็นที่เชื่อมั่นในการดำเนินการอย่างเข้มข้นตามมาตรการคัดกรอง ทั้งจากด่านชายแดนและท่าอากาศยานนานาชาติต่อเนื่อง ไปถึงมาตรการดูแลกักควบคุมโรคของรัฐทุกสถานที่ ที่จัดตั้งขึ้นอย่างมีมาตรฐานต่อเนื่องกันไป โดยให้ประสานขอประวัติข้อมูลของผู้เดินทางเข้ามาที่มีโรคประจำตัว เพื่อการดูแลรักษาระหว่างการกักควบคุมโรค พร้อมทั้งขอให้กองทัพเรือขยายการประชาสัมพันธ์ให้ความรู้มาตรการป้องกันโรคกับภาคประมงในพื้นที่ต่างๆ และช่วยสนับสนุนแจกจ่ายหน้ากากผ้าที่ผลิตขึ้น กระจายไปยังแรงงานภาคประมงให้มีใช้โดยทั่วกันต่อจากนั้น พลเอก ณัฐ อินทรเจริญ ปลัดกระทรวงกลาโหม ได้มอบให้ พลเอก นภนต์ สร้างสมวงษ์ รองปลัดกระทรวงกลาโหม นำศูนย์อุตสาหกรรมป้องกันประเทศและพลังงานทหาร ประสานกับผู้อำนวยการเขตดินแดง และผู้กำกับสถานีตำรวจนครบาลบางซื่อ รวมทั้งผู้นำชุมชนและสมาคมภริยาข้าราชการสำนักงานปลัดกระทรวงกลาโหม สำรวจความต้องการของประชาชนที่ได้รับความเดือดร้อนในชุมชนริมคลองบางซื่อ เขตดินแดง กรุงเทพมหานคร ร่วมกันจัดหาสิ่งของบรรจุถุงยังชีพและจัดทำอาหารกล่องแจกจ่ายตามบ้านให้กับประชาชนจำนวน 630 คน 220 ครัวเรือน เพื่อบรรเทาความเดือดร้อนโดยทั่วกัน